चीखें मार-मारकर इस सिंगर ने उड़ा दिया बोतल का ढक्कन, वायरल हुआ वीडियो  
मारिया कैरी ने अनोखे अंदाज में पूरा किया बॉटल कैप चैलेंज
बिना हाथ लगाए ही खोला बोतल का ढक्कन
मारिया कैरी का वीडियो सोशल मीडिया पर हुआ वायरल
सोशल मीडिया पर बॉटल कैप चैलेंज का क्रेज रुकने का नाम नहीं ले रहा है. कभी लोग राउंड किक से तो कभी हाथ से बोतल का ढक्कन खोलकर इस चैलेंज को पूरा करते हैं. इतना ही नहीं बॉलीवुड एक्टर टाइगर श्रॉफ ने आंखों पर पट्टी बांधकर बॉटल कैप चैलेंज पूरा किया था, जिसके लिए उनकी काफी सराहना भी की गई थी. लेकिन हाल ही में इस चैलेंज से संबंधित एक वीडियो सोशल मीडिया पर खूब वायरल हो रहा है. दरअसल, इस वीडियो में एक महिला ने बिना बोतल को हाथ लगाए उसका ढक्कन खोल दिया. यह वीडियो किसी जादूगर का नहीं, बल्कि अमेरिकन सिंगर मारिया कैरी का है. वीडियो में मारिया कैरी ने केवल अपने आवाज के बल पर ही बिना हाथ लगाए बॉटल कैप चैलेंज पूरा किया है. 
Challenge accepted! #bottlecapchallenge
A post shared by  Mariah Carey (@mariahcarey) on Jul 7, 2019 at 9:00am PDT
अपनी आवाज से हॉलीवुड में दमदार पहचान बनाने वाली मारिया कैरी ने इस चैलेंज को स्वीकारते हुए इसे बखूबी पूरा किया है. इसके साथ ही उन्होंने बॉटल कैप चैलेंज का वीडियो अपने इंस्टाग्राम के जरिए शेयर भी किया है. इस वीडियो को इंस्टाग्राम पर पोस्ट करते हुए मारिया कैरी ने लिखा 'चैलेंज एक्सेप्टेड.' वीडियो देखकर किसी को भी यही लगेगा कि मारिया कैरी राउंड किक के जरिए ही इस चैलेंज को पूरा करेंगी, लेकिन उन्होंने ऐसा न करते हुए अपनी आवाज से ही बॉटल का ढक्कन खोल दिया. 1969 में न्यूयॉर्क में जन्मी मारिया कैरी अपनी बेहतरीन सिंगिंग, और स्टाइल के लिए पहचानी जाती हैं. गिनेज वर्ल्ड रिकॉर्ड ने उन्हें 'सॉन्गबर्ड सुप्रीम' का नाम दिया है. उन्होंने 2005 में 'वी बिलॉन्ग टुगेदर' गाया था, जो काफी मशहूर हुआ था. मारिया अमेरिकन आइडल में जज के रूप में भी दिख चुकी हैं.
बता दें कि बॉटल कैप चैलेंज की शुरुआत कजाकिस्तान के ताइक्वांडो चैंपियन फरावी दवचलिन ने फारा किक्स चैलेंज नाम से की थी. लेकिन सोशल मीडिया पर वीडियो वायरल होने के बाद से ही इस वीडियो का नाम बदल गया. इसके बाद इस चैलेंज को जैकी चैन और हॉलीवुड स्टार जेसन स्टेटहम ने भी एक्सेप्ट किया था और सोशल मीडिया पर अपना वीडियो शेयर किया था. तब से ही यह वीडियो लोगों में एक क्रेज बन चुका है और आए दिन इससे जुड़े नए-नए वीडियो सोशल मीडिया पर वायरल होते हैं.